
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА
ОТ
ДИМИТЪР НИКОЛОВ НИКОЛОВ  – КМЕТ НА ОБЩИНА БУРГАС

Относно: Кандидатстване за безвъзмездна финансова помощ от Националния Доверителен ЕкоФонд по Инвестиционна програма за климата за насърчаване използването на електромобили.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Националният Доверителен ЕкоФонд (НДЕФ) е отправил покана за набиране на проекти за финансиране чрез Инвестиционната програма за климата (ИПК) за насърчаване използването на електромобили: изцяло електрически превозни средства и/или хибридни електрически превозни средства, с краен срок за подаване на проектни предложения началото на месец май.
Един от основните принципи на функциониране на ИПК е да бъдат финансирани проекти, водещи до директно или индиректно намаляване на емисиите на парникови газове, чрез безвъзмездно предоставяне на средства за финансиране на част от инвестицията, а именно – 20 000 лева за един брой изцяло електрическо превозно, категория M1 или N1 като всеки кандидат може да кандидатства за до три електрически превозни средства в рамките на откритата процедура. 
Съгласно финансовите условия на схемата, средствата за безвъзмездна финансова помощ за част от инвестицията, направена за закупуване на електрическите автомобили се възстановяват след изцяло заплатени при доставката превозни средства.
	Община Бургас възнамерява да кандидатства за доставка на един брой нов  електромобил, категория M1 за нуждите на дирекция „Образование и демографски въпроси“. Предвижда се новия електромобил да замени един от използваните към момента бензинови автомобили. Това се обуславя от нуждата за ефективно, екологично и икономично извършване на служебните задължения на служителите, включващи голям ежедневен пробег на превозните средства.
Експертите в Дирекция „Образование и демографски въпроси“ редовно осъществява контролна дейност в детски и учебни заведения, съгласно заповед на Кмета на Община Бургас. Контролът е насочен към организацията на дейността в детските и учебни заведения на територията на Община Бургас, което включва проверка на задължителната документация, проверка на организацията на приема в детските градини и училищата, проверка на спазване на работното време в детските градини, съгласно КТ Правилника за вътрешния ред в съответното детско заведение, проверка на организацията и провеждането на родителски срещи, проверки с цел изясняване на фактите и обстоятелствата във връзка с постъпили жалби от родители, проверка на стриктността на изпълнение на задължителната преподавателска заетост на директорите на детски градини, съгласно Наредба № 4, от 20.04.2017 г., Приложение № 1 към чл. 4, ал. 11, както и осъществяване на контрол, насочен към организацията на извънкласната дейност в детските и учебни заведения на територията на Община Бургас.
Освен върху дейностите, свързани с функционирането на общинските детски градини, училища и обслужващи звена, екипът на Дирекция „Образование и демографски въпроси“ осъществява контрол, насочен към храненето в детските и учебни заведения, което включва проверки относно спазване на предварително изготвеното меню за хранене на децата, както и спазване на изискванията на Наредба № 6 за здравословно хранене на децата на възраст от 3 до 7 години в детски заведения и Наредба № 9 за специфичните изисквания към безопасността и качеството на храните, предлагани в детските заведения и училищата, проверка на калкулационните ведомости в детските заведения, проверка на оборудването в кухненските блокове, проверка на ученическите столове за спазване на Наредба № 37 за здравословно хранене на учениците, проверка на приеманите и съхранявани хранителни продукти в детските градини и проверка на санитарно-хигиенните изисквания на кухните и офисите на групите в детските градини.
Експертите в Дирекция „Образование и демографски въпроси“ участват в заседанията на различни комисии – обществено-консултативни съвети към РУО-Бургас, Обществените съвети за подпомагане развитието на детските градини и училищата и за граждански контрол на управлението им, в изпълнение на чл.265, и чл.266, ал.1 и ал.5 от Закона за предучилищното и училищното образование, както и участие в Механизъм за съвместна работа на институциите по обхващане, включване и предотвратяване на отпадането от образователната система на деца и ученици в задължителна предучилищна и училищна възраст. 
Дирекция ОДВ реализира политиката на общинската администрация в сферата на образованието, като съдейства за съхраняване и развитие на образователната система в Община Бургас чрез разработване и изпълнение на общински програми, проекти, календари и др. За целта, експертите ежедневно осъществяват инвеститорски контрол върху обектите, свързани с изпълнението на програми и проекти за подобряване и разширяване на сградния фонд за предучилищно и училищно образование. От 2015 година до 2021 година са построени общо 10 пристройки към съществуващи училища или са реконструирани и изградени нови сгради, които до този момент не са били част от училищната инфраструктура. 
Динамиката на работния процес в Дирекцията поражда необходимост от осигуряване на транспорт за експертите, които ежедневно изпълняват изброените по-горе функции, като обхватът на контролната дейност на Дирекция ОДВ включва 47 училища и 35 детски градини.
Световната здравна организация (СЗО) определя замърсяването на въздуха като една от основните екологични причини за редица заболявания в Европа. Чистият въздух е предпоставка за качествен живот, но в реалността замърсяването на въздуха се е превърнало в значителна заплаха за общественото здраве. Замърсяването на въздуха има местно, регионално, национално и трансгранично измерение и изисква действия на всички нива на управление. Автомобилният трафик е основният източник на замърсяването на въздуха в големите градове. Значителни количества емисии азотни оксиди и СО се емитират от автомобилите, както и голяма част от количествата прахови частици. По-едрите прахови частици се състоят от суспендирания от пътищата и улиците прах, докато чрез отработилите газове на автомобилите се емитират основно фини прахови частици. Между 80 и 90% от емисиите на азотните оксиди се дължат на автомобилния трафик. Всъщност автомобилното движение е източник на атмосферно замърсяване през цялата година.
Община Бургас има разработена и приета от Общински съвет - Бургас Програма за подобряване качеството на атмосферния въздух в Община Бургас за периода 2021-2027г. и Стратегия за устойчиво енергийно развитие 2011 – 2020 г., където една от дефинираните цели е намаляване на емисиите от СО2 с 25%  до 2020 г., както и специфичната цел да се стимулират алтернативните начини на придвижване и изграждане на нова култура на градска мобилност щадяща околната среда. Въвеждането на електромобили по пътищата има значителни ползи за околната среда, най-вече защото не генерират въглеродни емисии и спомагат за намаляването на изгорелите газове, въглеводородите и праховите частици в атмосферата, което е приоритет в политиката на ЕС.
С оглед обявения краен срок за кандидатстване с проектни предложения – началото на месец май, е необходимо допускане на предварително изпълнение на предлаганото решение, при условията на чл. 60, ал. 1 от Административно процесуалния кодекс
Предвид изложеното и на основание чл. 21, ал. 1, т. 8 и т.23 от Закона за местното самоуправление и местната администрация, предлагам, Общински съвет - Бургас да приеме следните: 

Р Е Ш Е Н И Я:

1. Общински съвет Бургас дава съгласие Община Бургас да кандидатства за безвъзмездна финансова помощ от Националния Доверителен ЕкоФонд по Инвестиционна програма за климата за насърчаване използването на електромобили, за закупуване на един брой ново електрическо превозно средство, категория M1 за нуждите на Общината.
1. Общински съвет Бургас дава съгласие при одобряване на проекта да бъде осигурено собственото финансиране от бюджета на Общината за 2023г. в размер до 50000 лева.
1. Допуска предварително изпълнение на основание чл. 60, ал. 1 от Административно процесуалния кодекс, предвид крайния срок за кандидатстване по Инвестиционната програма за климата (ИПК) на НДЕФ.

ДИМИТЪР НИКОЛОВ

